Az állampolgári jogok országgyűlési biztosának
Jelentése
az OBH 1160/2008. számú ügyben
(az OBH 1183/2007. számú ügy utóvizsgálatáról)

Előadó: dr. Zemplényi Adrienne
Az eljárás megindulása
Az elmúlt évben – hivatalból indult eljárásom alapján – OBH-1183/2007. számon azt vizsgáltam, hogy az Egységes Magyar Munkaügyi Adatbázis (EMMA) nyilvántartásának 2007. január 1-vel történő megszüntetése után, a munkavállalók hivatalos úton milyen módon tájékozódhatnak arról, hogy foglalkoztatásukat munkáltatójuk a hatályos jogszabályoknak megfelelően bejelentette-e.
Az EMMA 2004. május 1-jétől történő létrehozásának ugyanis az volt a fő célja, hogy a munkavállalók és a hatóságok gyorsan és egyszerűen tudják ellenőrizni, hogy a munkáltatók bejelentik-e az általuk foglalkoztatottakat, illetve hogy a munkaerőpiac átláthatóságának javításával, növelje a munkavállalók jogbiztonságát. Az egyes pénzügyi tárgyú törvények módosításáról szóló 2006. évi LXI. törvény 238. §-a, 2007. január 1-jétől hatályon kívül helyezte az Egységes Munkaügyi Nyilvántartásra vonatkozó rendelkezéseket, ezért ettől az időponttól kezdődően az EMMA nyilvántartása csak az addig bejelentett adatokat tartalmazza és kizárólag azok számára hozzáférhető, akik korábban már „regisztrálták” magukat, azaz rendelkeznek megfelelő felhasználói kóddal. Vizsgálati jelentésemben megállapítottam, hogy a munkáltatók EMMA-ba történő bejelentési kötelezettségének megszüntetésével, a munkavállalók elestek attól a lehetőségüktől, hogy hivatalos úton tájékozódjanak foglalkoztatási adataikról.
Tekintettel arra, hogy a munkavállalóknak különösen fontos érdekük fűződik ahhoz, hogy jogszerű munkáltatásukról tájékozódjanak, mivel számos ellátásra (egészségügyi, nyugdíj, stb.) csak az alapján jogosultak, ezért felkértem az igazságügyi és rendészeti minisztert, hogy vizsgálja meg, hogy milyen módon lehet a jogszabályváltozás miatt kialakult jogbizonytalanságot orvosolni. Ezen túlmenően kezdeményeztem a munkaügyi miniszternél, hogy tegyen meg mindent annak érdekében, hogy a munkavállalók ismét hozzáférhessenek az őket érintő foglalkoztatási adataikhoz. A jelentés egy példányát tájékoztatásul megküldtem az Adó- és Pénzügyi Ellenőrzési Hivatal elnökének. 

Az érintett alkotmányos jogok
A Magyar Köztársaság Alkotmánya
2. § (1) A Magyar Köztársaság független, demokratikus jogállam.
70/E. § (1) A Magyar Köztársaság állampolgárainak joguk van a szociális biztonsághoz.

Az alkalmazott jogszabályok
2006. évi LXI. törvény Az egyes pénzügyi tárgyú törvények módosításáról
2003. évi XCII. törvény Az adózás rendjéről

A vizsgálat megállapításai
Az egyes pénzügyi tárgyú törvények módosításáról szóló 2006. évi LXI. törvény (1) bekezdése 2007. január 1-jétől hatályon kívül helyezte a foglalkoztatás elősegítéséről és a munkanélküliek ellátásáról szóló 1991. évi IV. törvény (Flt.), Egységes Munkaügyi Nyilvántartásra vonatkozó rendelkezéseit (57/B-57/E. §) és az adózás rendjéről szóló 2003. évi XCII. törvény 16. §-ába iktatva rendezte az új szabályokat. Ezáltal, a korábban az EMMA által ellátott tevékenységet – a foglalkoztatás bejelentésének kötelezettségét – az állami adóhatósághoz telepítette. Az adózás rendjéről szóló 2003. évi XCII. törvény (Art.) 2007. január 1-jétől hatályos 52. § (16) bekezdése alapján a munkáltatók, kifizetők és a magánszemélyek, a központi elektronikus szolgáltató rendszeren keresztül, az Art. 31. § (2) bekezdésében meghatározott saját adataikhoz hozzáférhetnek.
Art. 31. § (2) A munkáltató, a kifizető (ideértve az egyéni vállalkozónak nem minősülő magánszemély munkáltatót is), illetőleg az 52. § (4) bekezdésének l), p), r), s) és t) pontjaiban meghatározottak a rájuk vonatkozó bevallási gyakoriságtól függetlenül, havonként, a tárgyhót követő hó 12-éig elektronikus úton bevallást tesznek az adó- és/vagy társadalombiztosítási kötelezettséget eredményező, magánszemélyeknek teljesített kifizetésekkel, juttatásokkal összefüggő valamennyi adóról – kivéve a kamatjövedelem adóról – járulékról és az alábbi adatokról…
Art. 52. § (16) A munkáltató, kifizető és a magánszemély az e törvény 31. § (2) bekezdésében meghatározott saját adataihoz a központi elektronikus szolgáltató rendszeren keresztül, a rendszer használatához szükséges egyedi azonosítóval és titkos jelszóval hozzáférhet.
Ezen jogszabályi rendelkezés a korábbinál szélesebb munkavállalói kör számára nyitotta meg azt a lehetőséget, hogy a foglalkoztatásával összefüggő adatairól tájékozódjon. Az EMMA-ba ugyanis kizárólag a Munka Törvénykönyve hatálya alá tartozó munkaadók voltak kötelezettek bejelentést tenni, így csak ezen körbe tartozó munkavállalók kérdezhették le adataikat. A fenti jogszabályhely alapján azonban valamennyi kifizető és munkáltató bevallásra kötelezett, így gyakorlatilag valamennyi munkavállaló számára nyitva áll a saját adatai lekérdezésére biztosított lehetőség.
Vizsgálati jelentésem utóvizsgálata során azonban megállapítottam, hogy a 2007. január elsejét követő foglalkoztatási adatok lekérdezése sem a korábban működő, www.emma185.hu honlapon, sem a www.magyarország.hu honlap, EMMA című linkjén nem lehetséges. Ez utóbbi link visszairányít a www.emma185.hu honlapra, amely azonban csak arról tájékoztat, hogy az EMMA szolgáltatása megszűnt, a foglalkoztatottak munkaviszony változásait az illetékes elsőfokú állami adóhatóság felé kell jelenteni. Azzal kapcsolatban, hogy a foglalkoztatás aktuális adatait hol lehet lekérdezni, egyik oldalon sem szerepel semmilyen tájékoztatás.
Az adatok lekérdezésére az Adó-és Pénzügyi Ellenőrzési Hivatal honlapján sem volt lehetőség. A www.apeh.hu honlapon szintén nem volt semmilyen tájékoztatás feltüntetve azzal kapcsolatban, hogy az Art. 52. §-ban biztosított lehetőségükkel állampolgárok hol és hogyan élhetnek.
Végezetül tájékozódtam az Állami Foglalkoztatási Szolgálat honlapján is, ahol szintén csak azt tudtam megállapítani, hogy az EMMA elnevezésű link továbbra is szerepel a honlapon, azonban arról szintén csak a www.emma185.hu oldalra lehet eljutni, amely a foglalkoztatás aktuális adatait nem tartalmazza.
Mindezek után felkértem az Elektronikus Kormányzati Központ tevékenységéért felelős, a Miniszterelnöki Hivatalt vezető minisztert, hogy – az érintett hatóságokkal együttműködve – intézkedjen arról, hogy a www.magyarország.hu honlapon az állampolgárokat közérthető módon tájékoztassák arról, hogy foglalkoztatási adataikat hol, milyen formában kérdezhetik le. A www.emma185.hu honlapot működtető Foglalkoztatási és Szociális Hivatal főigazgatójánál, valamint az APEH elnökénél pedig kezdeményeztem, hogy tevékenységüket összehangolva, az általuk irányított szervezet honlapján tájékoztassák az állampolgárokat a foglalkoztatási adatok elérhetőségének útvonaláról. 
Az Adó-és Pénzügyi Ellenőrzési Hivatal Elnöke hamarosan arról tájékoztatott, hogy megkeresésem alapján elkészítették a foglalkoztatottak saját adatainak elérhetőségéről szóló, az állami adóhatóság honlapján közzéteendő tájékoztatót, amelyet előzetes véleményezés céljából megküldtek a Foglalkoztatási és Szociális Hivatal részére.
A szociális és munkaügyi miniszter pedig levelében arról értesített, hogy a Miniszterelnöki Hivatal Elektronikus Kormányzat Központjával, illetve a Foglakoztatási és Szociális Hivatallal közösen, összehangolt intézkedéseket tettek annak érdekében, hogy az érintett intézmények honlapjairól közvetlen kapcsolódást biztosítsanak az állampolgárok számára annak érdekében, hogy az államigazgatási nyilvántartásban tárolt foglalkoztatási adataikat megismerhessék.
Az állami szervek együttműködésének eredményeként mára valamennyi érintett szerv hivatalos oldaláról közvetlen kapcsolódási lehetőséget biztosítottak a kormányzati portál „TAJ-szolgáltatások” menüpontjához, ahol a munkavállalók részletes ismertetést találnak arról, hogy milyen lépéseket kell megtenniük annak érdekében, hogy az adataikat elektronikus úton le tudják kérdezni.
A lekérdezésnek előfeltétele a központi elektronikus szolgáltató rendszer használatához szükséges egyedi azonosító és titkos jelszó, melyhez az ügyfelek az okmányirodáknál az úgynevezett regisztrációs eljárás során juthatnak hozzá. Az így kapott azonosítóval, az ügyfélkapun történő regisztráció után, a kormányzati portál Tajszolgáltatások menüpont alatt, TAJ-számuk megadásával kérdezhetik le a munkaadó által bejelentett aktuális biztosítási jogviszonyaikat. (www.magyarorszag.hu/allampolgar/szolgaltatsok/taj.html)
A fenti szolgáltatás az ÁFSZ portál (www.afsz.hu) Álláskeresők blokkban, Hasznos tudnivalók alatt, az Aktuális biztosítási jogviszony lekérdezése menüpontból érhető el. Az APEH honlapján pedig az állampolgárok két helyen is, egyrészről a www.apeh.hu/adózási információk/tájékoztató a foglalkoztatottak saját adatainak elérhetőségéről oldalon, másrészről a www.apeh.hu/portal /E-bevallás/ügyfélkapu oldalon találnak részletes tájékoztatást és közvetlen kapcsolódási lehetőséget az adataik lekérdezéséhez.
Tekintettel arra, hogy kezdeményezésemre az állami szervek egymással együttműködve, hivatalos honlapjukon feltüntették és ismételten lehetővé tették a munkavállalók számára a foglalkoztatási adatok megismerhetőségét, ezért külön intézkedést nem kezdeményezek.

Budapest, 2008. november 12.

Dr. Szabó Máté sk.